KIRJALLINEN KYSYMYS E-2864/00 esittäjä(t): Michel Hansenne (PPE-DE) komissiolle. Sairaanhoitajan tutkinnon vastaavuus.



Virallinen lehti nro 113 E , 18/04/2001 s. 0198 - 0199



KIRJALLINEN KYSYMYS E-2864/00 esittäjä(t): Michel Hansenne (PPE-DE) komissiolle (14. syyskuuta 2000) Aihe: Sairaanhoitajan tutkinnon vastaavuus Jos Belgiassa tutkinnon suorittanut sairaanhoitaja haluaa työskennellä Ranskassa: 1. mihin EU:n direktiiveihin hän voi viitata tutkintojen vastaavuuden osalta? 2. onko nämä direktiivit saatettu osaksi Ranskan lainsäädäntöä? 3. kenen puoleen hän voi kääntyä, jos Ranskan viranomaisten kanssa syntyy kiistaa? Frederik Bolkesteinin komission puolesta antama vastaus (5. lokakuuta 2000) 1. Sellaisten Euroopan unionin kansalaisten tilannetta, joilla on belgialainen sairaanhoitajan (infirmier gradué) tutkintotodistus ja jotka haluavat saada sen tunnustetuksi harjoittaakseen ammattiaan Ranskassa, säännellään periaatteessa yleissairaanhoidosta vastaavien sairaanhoitajien tutkintotodistusten, todistusten ja muiden muodollista kelpoisuutta osoittavien asiakirjojen vastavuoroisesta tunnustamisesta sekä toimenpiteistä sijoittautumisvapauden ja palvelujen tarjoamisen vapauden tehokkaan käyttämisen helpottamiseksi 27 päivänä kesäkuuta 1977 annetulla neuvoston direktiivillä 77/452/ETY(1) sekä yleissairaanhoidosta vastaavien sairaanhoitajien toimintaa koskevien lakien, asetusten ja hallinnollisten määräysten yhteensovittamisesta 27 päivänä kesäkuuta 1977 annetulla neuvoston direktiivillä 77/453/ETY(2). Yleissairaanhoidosta vastaavien sairaanhoitajien tutkintotodistukset, jotka on annettu unionin kansalaisille jäsenvaltioissa, tunnustetaan automaattisesti vastavuoroisesti, jos ne sisältyvät edellä mainitun ensimmäisen direktiivin liitteeseen. 2. Kyllä, nämä kaksi direktiiviä on saatettu osaksi Ranskan kansallista lainsäädäntöä. Yleissairaanhoidosta vastaavien sairaanhoitajien tutkintojen osalta saattaminen osaksi kansallista lainsäädäntöä toteutettiin 12 päivänä heinäkuuta 1980 annetun lain n:o 80-527 1 pykälällä. Tällä lailla sisällytettiin kansanterveyttä koskevaan Ranskan lainsäädäntöön (Code français de la santé publique)uusi pykälä L474-1, jossa säädetään kyseisestä tunnustamisesta. Saattamista osaksi kansallista lainsäädäntöä on täydennetty monilla soveltamispäätöksillä, joilla on vahvistettu luettelo jäsenvaltioissa annetuista yleissairaanhoidosta vastaavien sairaanhoitajien tutkintotodistuksista, joita vastavuoroinen tunnustaminen koskee. 3. Riitatapauksessa asianomaisella henkilöllä on käytettävissään useita mahdollisuuksia sekä kansallisella että yhteisön tasolla. Näin ollen kansallisella tasolla mahdollisesti esiintyvien hallinnon sisäisten muutoksenhakumenettelyjen (oikaisumenettely ja muutoksenhaku ylemmältä viranomaiselta) lisäksi on mahdollista turvautua kansallisiin tuomioistuimiin, joilla on toimivalta valvoa yhteisön lainsäädännön soveltamista. Tästä syystä asianomainen voi saattaa asian toimivaltaisen ranskalaisen tuomioistuimen käsiteltäväksi Ranskan lainsäädännössä vahvistetuin edellytyksin. Tässä ratkaisussa on se hyvä puoli, että sen avulla muuttaja voi saada tapaustaan koskevan yksittäispäätöksen, joka velvoittaa kansallisia viranomaisia. Yhteisön tasolla asianomainen voi ensinnäkin kääntyä komission Ranskan edustuston Eurojus-neuvonantajan puoleen. Muuttaja voi myös tehdä kantelun komissiolle tai esittää vetoomuksen Euroopan parlamentille, jos hän katsoo, että kyseinen jäsenvaltio ei ole soveltanut oikein yhteisön lainsäädäntöä. Komissio kiinnittää kuitenkin arvoisan parlamentin jäsenen huomiota siihen, että annetut vastaukset ovat luonteeltaan yleisiä eikä niissä oteta huomioon tiettyjen sairaanhoitajan tutkintotodistusten erityistilannetta (esimerkiksi erikoissairaanhoitajan tutkinto). Komission on mahdotonta antaa täsmällisempiä vastauksia, koska yksittäistapausta koskevat täydelliset tiedot puuttuvat. Tehokkuussyistä komissio haluaa lisäksi muistuttaa web-sivuston http://europa.eu.int/citizens olemassaolosta. Sivusto on perustettu parlamentin ja komission yhteisestä aloitteesta ja sieltä voi saada edellä mainittujen kaltaisia yleisiä tietoja. (1) EYVL L 176, 15.7.1977. (2) EYVL L 176, 15.7.1977.